Nafarroako Parlamentuko Mahaiak, 2018ko urtarrilaren 22an egindako bilkuran, honako erabaki hau hartu zuen, besteak beste:

Euskarabidea-Euskararen Nafar Institutua erakunde autonomoaren estatutuak onesten dituen abuztuaren 28ko 130/2015 Foru Dekretuaren 26.4 artikuluan xedatutakoarekin bat, Nafarroako Parlamentuari dagokio Euskararen Nafar Kontseiluko bost kide izendatzea.

Legebiltzarreko Erregelamenduan ez da hautespen hori egiteko prozedurarik aurreikusten; beraz, Erregelamendu horren 37.1.9 artikuluan ezarritakoaren babesean, bidezkoa da Mahaiak, Eledunen Batzarrak erabakia hartu ondoren, hautespen hori erregulatzen duten arauak onets ditzan.

Horretarako, Legebiltzarreko legelari nagusiak arau-proposamen bat prestatu du, 130/2015 Foru Dekretuan jasotzen diren xedapenekin bat.

Hori horrela, Nafarroako Parlamentuko Erregelamenduaren 37.1.9 artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**Lehena.-** Nafarroako Parlamentuak izendatu beharrekoak diren Euskararen Nafar Kontseiluko bost kideak hautatzeko prozesua hastea.

**Bigarrena.-** Honako arau hauek onestea:

“1. Nafarroako Parlamentuak bost pertsona hautatuko ditu Euskararen Nafar Kontseiluko kide izateko.

2. Talde parlamentarioek bost pertsonaz osatutako hautagaitzak aurkezten ahalko dituzte, banaka nahiz batera. Hautagaitzaren hiru pertsona sexu batekoak izanen dira, eta bi beste sexukoak. Titular bakoitzerako ordezko bat izendatu beharko da, titularraren sexu berekoa izanen dena.

3. Talde parlamentarioek idazki bat helaraziko diote Legebiltzarreko Mahaiari hautagaitzak aurkezteko, eta idazki horretan jasota ageriko da proposatutako hautagaien oniritzia.

4. Talde parlamentarioek edo foru parlamentarien elkarteek Euskararen Nafar Kontseiluko kide izateko hautagaiak aurkezteko epea 2018ko otsailaren 12ko 09:30ean bukatuko da.

5. Hautagaitzak aurkezteko epea bukatuta, Mahaiak haiek kalifikatuko ditu, eta ondoren, kasua bada, aldarrikatu eginen ditu.

6. Euskararen Nafar Kontseiluko bost kideen hautaketa Legebiltzarraren Osoko Bilkuran eginen da, isilpeko bozketaren bidez.

7. Txartelen bidez eginen da bozketa, eta foru parlamentari bakoitzak gehienez ere hiru hautagairen izenak jarri ahalko ditu txartelean.

8. Mahaiak boto-kontaketa eginen du, eta boto gehien eskuratu dituzten bost hautagaiak hautatu direla aldarrikatuko du. Genero-zuzenketako irizpide bat aplikatuko du, halako moduz non, sexu bereko hiru pertsona suertatzen badira hautatuak, beste biak boto gehien eskuratu dituzten beste sexuko bi hautagaiak izanen baitira.

9. Proposamenean eragina izan dezaketen balizko berdinketak ebatziko dira boto kopuru bera lortu duten hautagaien arteko beste bozketa baten bidez. Berdinketak bere horretan baldin badirau, boto kopuru bera lortu duten hautagaien arteko bozketak eginen dira, harik eta berdinketa hautsi arte, aurreko apartatuan xedatutakoaren kalterik gabe”.

**Hirugarrena.-** Nafarroako Parlamentuko Aldizkari Ofizialean argitara daitezen agintzea.

Iruñean, 2018ko urtarrilaren 22an

Lehendakaria: Ainhoa Aznárez Igarza